การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

บริษัทประกอบธุรกิจให้บริการและพัฒนาระบบข้อมูลโดยผ่านระบบออนไลน์ผ่านเว็บไซต์ของบริษัท
ได้แก่ www.bol.co.th โดยการสมัครเป็นสมาชิกรายปี หรือการเข้าใช้บริการเป็นครั้งคราว
และการให้บริการแบบ Offline ซึ่งจะเป็นการให้บริการในรูปแบบรายงาน เช่น รายงาน BIR
รายงานตามความต้องการของลูกค้า โดยจัดแบ่งข้อมูลออกเป็นแต่ละประเภท
เพื่อให้เหมาะสมกับความต้องการของลูกค้า การบริการดังกล่าว ได้แก่

1. Basic Products

ในการทำธุรกิจในปัจจุบัน ความน่าเชื่อถือในด้านเครดิตทางการค้าถือเป็นหนึ่งในปัจจัยสำคัญ
โดยแต่ละกิจการจำเป็นต้องประเมินความน่าเชื่อถือของคู่ค้ารวมถึงลูกค้าของกิจการ อาทิ
ในบางธุรกิจ กิจการจำเป็นต้องเสนอบริการแก่ลูกค้าก่อน โดยมีเงื่อนไขการชำระเงินในอนาคต
ดังนั้น จึงถือเป็นความเสี่ยงของกิจการ
หากกิจการมีมาตรการในการประเมินเครดิตทางการค้าของคู่ค้าไม่ถูกต้องรัดกุม
หรือไม่สามารถประเมินเครดิตทางการค้าได้อย่างรวดเร็วทันเหตุการณ์
ก็อาจส่งผลกระทบต่อผลกำไรและความสามารถในการแข่งขันของกิจการ ดังนั้น
การพิจารณาประเมินเครดิตทางการค้าจึงเป็นหนึ่งในปัจจัยเสี่ยงทางธุรกิจอย่างหลีกเลี่ยงไม่ได้
ในการนี้
บริษัทจึงเห็นถึงความสำคัญของข้อมูลและเครื่องมือที่จะช่วยให้แต่ละกิจการสามารถเพิ่มประสิทธิภาพในการประเมินเครดิตทางการค้าของคู่ค้าแต่ละราย
ดังนั้น บริษัทจึงได้พัฒนาข้อมูลและให้บริการแก่ลูกค้าในด้านข้อมูลนิติบุคคลต่างๆ
ทั้งในประเทศไทยและต่างประเทศ โดยนำเสนอเครื่องมือผ่านระบบคอมพิวเตอร์ออนไลน์ ดังนี้

  1.1 Bingo

เป็นการให้บริการข้อมูลนิติบุคคลที่จดทะเบียนกับกระทรวงพาณิชย์ทั้งหมดในประเทศไทย อาทิ
ชื่อบริษัท ที่อยู่ รายชื่อกรรมการ ประเภทธุรกิจ รายงานข้อมูลทางการเงินรายปี
รายงานอัตราส่วนทางการเงิน พร้อมทั้งการวิเคราะห์ผลการดำเนินงาน นอกจากนี้ บริการ Bingo
ยังสามารถให้ผู้ใช้บริการทราบถึงการเชื่อมโยงข้อมูลระหว่างบริษัท
ซึ่งทำให้ผู้ใช้บริการสามารถนำข้อมูลไปประยุกต์ใช้เพื่อเพิ่มโอกาสทางธุรกิจ อาทิ
การค้นหาข้อมูลของนิติบุคคลอย่างมีประสิทธิภาพ สามารถค้นหาข้อมูลนิติบุคคลตามการจดทะเบียน
รายงานการเลิกร้างบริษัท และเปรียบเทียบภาวะอุตสาหกรรม
พร้อมทั้งสามารถค้นหาข้อมูลตามเงื่อนไขการค้นหาต่างๆ
โดยผู้ใช้บริการสามารถกำหนดเงื่อนไขในการค้นหาได้พร้อมกัน เช่น สถานที่ตั้ง
สถานภาพทางการเงิน รายได้ สินทรัพย์ กำไร ทุนจดทะเบียน และ/หรือ ประเภทธุรกิจ
ซึ่งสามารถเลือกแสดงผลแบบเรียงลำดับ ตามชื่อบริษัท รายได้ สินทรัพย์ กำไร ที่ตั้ง
วันที่จดทะเบียน และประเภทธุรกิจ

การเข้าใช้บริการ Bingo ลูกค้าของบริษัทสามารถเลือกซื้อ Package ต่างๆ ได้ โดยในแต่ละ
Package จะมีระยะเวลาการให้บริการ 12 เดือน เช่น Package 25 ชั่วโมง หรือ 50 ชั่วโมง
เป็นต้น อีกทั้ง บริษัทมี Package การให้บริการแบบไม่จำกัดชั่วโมง
แต่กำหนดจำนวนจุดการใช้งานแทน ซึ่งเหมาะสมสำหรับองค์กรขนาดใหญ่ นอกจากนี้
บริษัทยังมีบริการข้อมูลเสริมอื่นๆ ในการเสนอรวมเป็น Package รวมกับการเสนอบริการ Bingo
เช่น News Online “NOL” หรือ Court Online “COL” เป็นต้น โดยจะมีคิดราคาค่า
Package ที่แตกต่างกันออกไป

  1.2 DBThai

เป็นบริการที่มีวัตถุประสงค์หลักเพื่อจูงใจกลุ่มลูกค้าใหม่ของบริษัท
ที่เพิ่งเริ่มใช้บริการของบริษัทในการตัดสินใจทางธุรกิจและเป็นกลุ่มลูกค้าที่ยังมีปริมาณการใช้งานในปัจจุบันไม่มากนัก
เนื่องจากลูกค้าสามารถเลือกซื้อข้อมูลบริษัทตามประเภทข้อมูลและจำนวนที่ต้องการ (Pay Per
Transaction) ซึ่งถือได้ว่า DBThai เป็นช่องทางการจำหน่ายบริการอื่นๆ ของบริษัททางหนึ่ง

นอกจากนี้ บริษัทยังมีบริการ DBThai Easy Click ซึ่งเป็นการให้บริการข้อมูลนิติบุคคลที่สะดวก
รวดเร็ว โดยผู้ใช้บริการเพียงกำหนดชื่อนิติบุคคลที่ต้องการจะหาข้อมูล
จากนั้นก็จะได้รับรายงานข้อมูลนิติบุคคลฉบับย่อที่เป็นมาตรฐาน

  1.3 Court Online

เป็นบริการข้อมูลเกี่ยวกับบุคคลหรือนิติบุคคลที่ล้มละลายและข้อมูลการขายทอดตลาดภายใต้กรมบังคับคดี
กระทรวงยุติธรรม ผู้ใช้บริการ COL
จะสามารถค้นหาและตรวจสอบข้อมูลบุคคลหรือนิติบุคคลที่ล้มละลายผ่านทางอินเตอร์เน็ต
โดยสามารถค้นหาได้จาก ชื่อโจทก์ ชื่อจำเลย ชื่อศาล หมายเลขคดี และวันพิทักษ์ทรัพย์นอกจากนี้
ยังสามารถตรวจสอบประเภททรัพย์สินที่ถูกขายทอดตลาดในปัจจุบัน โดยสามารถสืบค้นได้จาก
ที่ตั้งศาล ชื่อโจทก์ จำเลย ประเภททรัพย์สิน และวันที่ขายทอดตลาด

  1.4 News Online

เป็นการบริการข่าวสารที่จะช่วยผู้ใช้บริการประหยัดเวลาและเพิ่มความสะดวกสบายในการสืบค้นหาข่าว
โดยบริษัทจะสรุปย่อเนื้อหาสำคัญของข่าวสารต่างๆ จากหนังสือพิมพ์ทั้งภาษาไทยและภาษาอังกฤษกว่า
20 ฉบับ พร้อมระบุแหล่งที่มาของข้อมูลอย่างชัดเจน นอกจากนี้
บริษัทได้จัดแบ่งหมวดหมู่เพื่อให้สะดวกต่อการค้นหา แต่ละหมวดจะแบ่งออกเป็นหมวดย่อยๆ
ตามอุตสาหกรรมต่างๆ อีกทั้ง ผู้ใช้บริการสามารถค้นหาข่าวย้อนหลังได้กว่า 10 ปี

นอกจากนี้ บริษัทยังมีบริการเสริมรูปแบบใหม่ ได้แก่ การแจ้งเตือนข่าวเป็นกรณีพิเศษ หรือ News
Alert โดยผู้ใช้บริการสามารถกำหนดหัวข้อข่าว หรือหน่วยงานที่ตนสนใจได้ด้วยตนเอง
เมื่อมีข่าวที่เกี่ยวข้องกับหน่วยงานที่ผู้ใช้บริการกำหนด
บริษัทจะส่งอีเมล์เตือนพร้อมแนบข่าวเหล่านั้นให้แก่ผู้ใช้บริการ
ซึ่งจะช่วยให้ผู้ใช้บริการสามารถติดตามข่าวที่สนใจได้อย่างมีประสิทธิภาพ

1.5 BMS (Business Marketing Service)

การบริการข้อมูลธุรกิจทางด้านการตลาด เป็นการนำเสนอข้อมูลและรายชื่อของบริษัทต่างๆ มากกว่า
100 ล้านบริษัทใน 214 ประเทศทั่วโลก (ผ่านทางเครือข่ายของ D&B) และกว่า 800,000
บริษัทในประเทศไทย
ถือเป็นการหากลุ่มลูกค้าเป้าหมายที่น่าเชื่อถือทั้งในประเทศไทยและต่างประเทศ
โดยสามารถกำหนดขนาดของบริษัท ประเภทอุตสาหกรรม และสถานที่ตั้งของกลุ่มเป้าหมาย บริการ
BMS จะช่วยเพิ่มประสิทธิภาพในการหากลุ่มเป้าหมายทางการตลาด โดยการให้บริการ BMS
แบ่งออกเป็น 3 ลักษณะ ได้แก่

  1) Label Service

ให้บริการข้อมูลของรายชื่อบริษัทในลักษณะ Label เพื่อใช้ติดต่อกลุ่มลูกค้าทางการส่ง จดหมาย
ข้อมูลใน Label ประกอบด้วย ชื่อบริษัท ที่อยู่ และชื่อบุคคลที่จะติดต่อ และ/หรือตำแหน่ง

2) Telemarketing List

เป็นการให้บริการข้อมูลรายชื่อบริษัทที่ใช้ติดต่อกลุ่มลูกค้าเป้าหมายโดยทางโทรศัพท์
ข้อมูลประกอบไปด้วย ชื่อบริษัท ที่อยู่ หมายเลขโทรศัพท์ และชื่อบุคคลที่จะติดต่อ และ/หรือ ตำแหน่ง

3) Prospect Card

ให้บริการจัดหาข้อมูลเกี่ยวกับทางด้านการตลาด
เพื่อทำความเข้าใจในกลุ่มเป้าหมายของลูกค้ามากขึ้น โดยประกอบด้วย ชื่อบริษัท ที่อยู่
หมายเลขโทรศัพท์ ชื่อบุคคลที่จะติดต่อ และ/หรือ ตำแหน่ง ยอดขาย จำนวนพนักงาน
และประเภทของกิจการ

1.6 การจัดทำรายงาน BIR ของนิติบุคคลในประเทศ และต่างประเทศ

บริษัทจัดทำรายงาน BIR ของนิติบุคคลที่จดทะเบียนในประเทศไทยและต่างประเทศ
ตามคำสั่งซื้อของลูกค้า ซึ่งกลุ่มลูกค้าที่ใช้บริการรายงาน BIR นี้ ได้แก่
กลุ่มลูกค้าที่เป็นผู้ประกอบกิจการในต่างประเทศ
และในประเทศที่มีความประสงค์จะทราบข้อมูลของนิติบุคคลจดทะเบียนในประเทศไทย
และต่างประเทศ ทั้งนี้ กลุ่มลูกค้าส่วนใหญ่มาจากเครือข่ายของ D&B

1.7 ระบบเพื่อสนับสนุนการตัดสินใจ (Decision Support System หรือ DSS)

DSS ถูกพัฒนาโดยแนวคิดของการผนวกฐานข้อมูล (Data Integration) ซึ่งประกอบด้วย
ข้อมูลบริษัทฯ (BOL Data) และข้อมูลของลูกค้า (Customer Data)
และเมื่อนำข้อมูลทั้งสองมารวมเข้าด้วยกัน สามารถตอบสนองและสนับสนุนการตัดสินใจทางธุรกิจ
ได้อย่างแม่นยำ และรวดเร็ว ซึ่งจะช่วยให้ธนาคารสามารถวิเคราะห์โอกาสในการขยายตลาดใหม่
การบริหารฐานข้อมูลลูกค้าของธนาคาร
และเพื่อช่วยการบริหารความเสี่ยงสำหรับลูกค้าธนาคารให้มีประสิทธิภาพยิ่งขึ้น

1.8 Risk Management Solutions

การให้บริการให้คำปรึกษาเกี่ยวกับการจัดการบริหารความเสี่ยงให้แก่สถาบันการเงินและธนาคาร
เพื่อสอดคล้องกับกฎของ Basel II ที่สถาบันการเงินและธนาคารต้องปฏิบัติตาม
ทั้งนี้บริษัทยังจัดการสัมมนา Training และ Workshop
ให้กับสถาบันการเงินและธนาคารทั้งในและนอกสถานที่อีกด้วย

2. บริการที่ปรึกษา (Consultation)

โดยแบ่งเป็นเครื่องมือดังต่อไปนี้

2.1 Basel II

เป็นการให้บริการเกี่ยวกับการให้คำปรึกษาด้านกฎระเบียบ และแนวทางในการปฏิบัติตาม กฎ
Basel II ให้กับธนาคาร และสถาบันการเงิน โดยใช้ Knowledge และข้อมูลทั้งของธนาคาร
สถาบันการเงิน และบริษัทฯ มารวมกัน เพื่อทำการวิเคราะห์

2.2 Seminar / Workshop Training

การให้คำปรึกษาในรูปแบบการจัดการสัมมนา Training และ Workshop
เกี่ยวกับการจัดการบริหารความเสี่ยง ให้กับสถาบันการเงิน และธนาคาร ทั้งในและนอกสถานที่

3. บริการเอาท์ซอสซิ่ง (Outsourcing)

โดยแบ่งเป็นเครื่องมือดังต่อไปนี้

3.1 Data Center

บริษัทเป็นผู้ให้บริการด้านการประมวลผลข้อมูลเครดิตให้ NCB
โดยหน้าที่ของบริษัทครอบคลุมถึงการจัดหาพื้นที่ในการดำเนินการศูนย์ประมวลผลข้อมูล
จัดหาและบำรุงรักษาโครงสร้างพื้นฐานและระบบเครือข่าย
ตลอดจนระบบรักษาความปลอดภัยและสิ่งอำนวยความสะดวกอื่นๆ ตามที่ลูกค้ากำหนด นอกจากนี้
บริษัทยังดูแลการดำเนินงานของศูนย์ประมวลผลโดยรับข้อมูลเครดิตจากสถาบันการเงินที่เป็นสมาชิก
ตรวจสอบความถูกต้อง นำข้อมูลเข้าสู่ระบบ ควบคุมดูแลการประมวลผลให้เป็นไปตามมาตรฐาน

  3.2 Data Entry

  เป็นกระบวนการบันทึกข้อมูลที่มีในเอกสาร ให้อยู่เป็นรูปแบบอิเล็กทรอนิคส์

โดยบริษัทมีบุคลากรที่มีความชำนาญในการบันทึกข้อมูล ประกอบกับบริษัทมีระบบและอุปกรณ์ที่ทันสมัย
ตลอดจนสถานที่ทำงานที่มีระบบการรักษาความปลอดภัย
จึงทำให้ลูกค้าของบริษัทมีความมั่นใจในความปลอดภัยและความถูกต้องของข้อมูลในระหว่างที่บริษัททำการบันทึกข้อมูลลงสู่ระบบคอมพิวเตอร์

  3.3 Data Cleansing

เป็นกระบวนการปรับปรุงคุณภาพของฐานข้อมูลของลูกค้า
ให้บริการในการจัดระเบียบรูปแบบข้อมูลให้ถูกต้องและครบถ้วน
เพื่อให้ลูกค้าสามารถนำข้อมูลไปใช้ให้เกิดประโยชน์สูงสุด

4. บริการอื่นๆ (Other)

  4.1 Special Project

โครงการพิเศษ (Special Project) เป็นโครงการที่บริษัทฯ ดำเนินการโดยอาศัยความเชี่ยวชาญหลักของบริษัท เช่น การบริหารจัดการฐานข้อมูล การตรวจสอบความถูกต้องของข้อมูล เป็นต้น ประกอบกับการพัฒนาระบบเทคโนโลยีสารสนเทศ ซึ่งโครงการพิเศษนี้ จะดำเนินการภายใต้ความต้องการเฉพาะ (special requirements) ของลูกค้าแต่ละราย ตัวอย่างของโครงการพิเศษ ได้แก่ โครงพัฒนาระบบขอรับรองมาตรฐานผลิตภัณฑ์ชุมชน โครงการสารสนเทศเพื่อการบริหาร OTOP และโครงการพัฒนาระบบสนับสนุน SMEs โดยพี่เลี้ยงและที่ปรึกษาผ่านอินเตอร์เน็ต (E-Mentor) เป็นต้น

  4.2 DebtLine

บริษัทให้บริการติดตามหนี้สิน ซึ่งถือเป็นการให้บริการที่ครบวงจร
เพื่อเป็นการตอบสนองความต้องการของกลุ่มผู้ใช้บริการด้านสินเชื่อของบริษัท อาทิ ผู้จัดการฝ่ายขาย
ผู้จัดการสินเชื่อ ของนิติบุคคลทั้งในและต่างประเทศ
ซึ่งกลุ่มบุคคลดังกล่าวมีหน้าที่ในการพิจารณา0ด้านเครดิตของลูกค้าตนเองแล้ว
ยังมีหน้าที่รับผิดชอบในการติดตามจัดเก็บหนี้ หรือติดตามการชำระเงินล่าช้า
หรือการไม่ได้รับชำระหนี้ ซึ่งถือเป็นเหตุการณ์ที่เกิดขึ้นเป็นประจำของธุรกิจการค้า ดังนั้น
บริษัทจึงได้เสนอบริการการจัดเก็บหนี้อย่างมืออาชีพ
เพื่อเพิ่มประสิทธิภาพและสภาพคล่องทางการเงินให้แก่กลุ่มลูกค้าของบริษัท
เพื่อให้ลูกค้าของบริษัทได้รับเงินจากการขายสินค้าและบริการครบถ้วนและยังคงรักษาความสัมพันธ์อันดีกับคู่ค้าไว้ได้
โดยเฉพาะการติดตามหนี้สินในต่างประเทศ บริษัทสามารถใช้เครือข่าย D&B
ในการติดตามหนี้สินได้อย่างมีประสิทธิภาพ อย่างไรก็ตาม หากบริษัทไม่สามารถจัดเก็บหนี้ได้
บริษัทจะแจ้งให้ลูกค้าทราบและจะประสานงาน
หรือแนะนำสำนักงานทนายความที่มีความชำนาญในงานด้านนี้แก่ลูกค้าของบริษัท
เพื่อพิจารณาดำเนินการตามกฎหมายต่อไป

  4.3 Others

(2) การตลาดและภาวะการแข่งขันกลยุทธ์การแข่งขัน

ภาวะอุตสาหกรรม 

ในช่วงทศวรรษที่ผ่านมานี้ สภาพแวดล้อมของการแข่งขันทางธุรกิจได้มีการเปลี่ยนแปลงอย่างมาก
ทั้งทวีความรุนแรงในอัตราเร่งที่สูงขึ้น ทั้งนี้อันเป็นผลมาจากการขยายตัวของโลกาภิวัฒน์
(Globalization)
และการพัฒนาการอย่างรวดเร็วของเทคโนโลยีการสื่อสารโดยเฉพาะทางด้านเทคโนโลยีสารสนเทศ
ปัจจัยเหล่านี้ได้สร้างแรงกดดันอย่างมากต่อธุรกิจองค์กรทั้งภาครัฐและภาคเอกชน
ซึ่งต่างต้องปรับตัวและเร่งเสริมสร้างศักยภาพด้านการแข่งขันของตนเองเพื่อความอยู่รอด
องค์ประกอบสำคัญที่ได้เข้ามามีบทบาทอย่างมากในการช่วยเพิ่มสมรรถภาพการแข่งขันและการตัดสินใจขององค์กรก็คือ
ข้อมูล แต่สิ่งที่ต้องตระหนักไว้คือการได้มาซึ่งข้อมูลนั้นมีความยากง่ายที่ต่างกันในแต่ละประเทศ

ปัจจุบันการให้ความสำคัญและความต้องการ
ในการใช้ข้อมูลมีอัตราการขยายตัวสูงขึ้นทั้งสถาบันการเงิน ธนาคาร และบริษัททั่วไป
ทั้งในด้านการตรวจสอบข้อมูลเพื่อรักษาลูกค้าปัจจุบัน การขยายฐานลูกค้าใหม่ การวิเคราะห์คู่แข่ง
เป็นต้น ดังเห็นได้จากการเพิ่มขึ้นของการใช้เทคโนโลยีสารสนเทศข้อมูลข่าวสาร
สิ่งเหล่านี้ได้สะท้อนให้เห็นถึงความสำคัญและการให้ความสำคัญของข้อมูลต่อการตัดสินใจที่มีแนวโน้มมากขึ้นอย่างเห็นได้ชัด

ทั้งนี้ หากมองในด้านผู้ให้บริการข้อมูล ซึ่งในประเทศไทยยังมีจำนวนไม่มากนัก
โดยส่วนใหญ่จะเป็นหน่วยงานราชการ สถาบันการเงิน และหน่วยงานวิจัยต่างๆ
โดยเฉพาะการให้บริการข้อมูลเกี่ยวกับนิติบุคคลจดทะเบียนในประเทศไทย
ในอดีตที่ผ่านมานั้นหากผู้ใดต้องการทราบข้อมูลทางทะเบียนของบริษัทใดบริษัทหนึ่ง
ก็จะต้องเดินทางไปติดต่อขอคัดลอกและรับเอกสารข้อมูลกระทรวงพาณิชย์
แต่ต่อมาด้วยความก้าวหน้าทางด้านเทคโนโลยีและความพร้อมด้านบุคลากร
บริษัทจึงได้มีการพัฒนาให้บริการข้อมูลนิติบุคคลจดทะเบียนทั้งหมดในประเทศไทยกว่า 800,000
บริษัทผ่านระบบออนไลน์เป็นแห่งแรก
เพื่อตอบสนองต่อความต้องการใช้ข้อมูลที่ต้องการความมีประสิทธิภาพทั้งทางด้านความถูกต้อง
รวดเร็ว และทันต่อสถานการณ์ทางธุรกิจ

 ภาวะการแข่งขัน

การให้บริการข้อมูลนิติบุคคลจดทะเบียนและข้อมูลธุรกิจออนไลน์ ถือเป็นธุรกิจใหม่ที่น่าสนใจ
เพราะข้อมูลถือเป็นสิ่งที่มีมูลค่าสูง และนำมาซึ่งประโยชน์ต่อภาคธุรกิจ ภาคการลงทุนของประเทศ
ถึงแม้ปัจจุบันการแข่งขันในธุรกิจนี้จะอยู่ในระดับต่ำ
แต่การเข้ามาแข่งขันในธุรกิจนี้เป็นไปได้ค่อนข้างยากสำหรับคู่แข่งขันรายใหม่
เนื่องจากจำเป็นต้องใช้การลงทุนสูง ทั้งในด้านเงินทุน
เทคโนโลยีและบุคลากรที่มีความรู้ความสามารถ โดยปัจจัยแห่งความสำเร็จในธุรกิจนี้ คือ
การเข้าถึงข้อมูล ความถูกต้อง ความรวดเร็ว ในการจัดการและบริหารข้อมูล
ความทันสมัยของข้อมูล ความก้าวหน้าทางด้านเทคโนโลยี การจัดการระบบฐานข้อมูล
และการวิเคราะห์เพื่อสามารถนำข้อมูลไปใช้ในการตัดสินใจที่ถูกต้องตามความต้องการของลูกค้าได้อย่างครบถ้วน

ปัจจุบันบริษัทจัดเป็นผู้นำในด้านการให้บริการข้อมูลธุรกิจครบวงจรในประเทศไทย
โดยสามารถให้บริการข้อมูลครอบคลุมทุกนิติบุคคลจดทะเบียนในประเทศไทย ซึ่งมีจำนวนมากกว่า
800,000 บริษัท ผ่านระบบออนไลน์และออฟไลน์ นอกจากนี้
บริษัทยังได้รวบรวมสร้างฐานข้อมูลธุรกิจมาจากหลายแหล่งทั้งในประเทศและต่างประเทศเพื่อนำมาวิเคราะห์และพัฒนาสร้างมูลค่าเพิ่มของข้อมูลให้มากขึ้นต่อๆ
ไป

ในด้านการแข่งขัน บริษัทยังไม่มีคู่แข่งขันทางตรงที่สามารถให้บริการได้ครอบคลุมและครบวงจรเท่า
ทั้งนี้ ด้วยวิสัยทัศน์ เป้าหมาย ประสบการณ์และความเชี่ยวชาญในด้านข้อมูล
บริษัทได้เน้นนโยบายในการพัฒนาบริการให้ดีมากขึ้นเรื่อยๆ

คู่แข่งของบริษัทที่อาจนำมาเปรียบเทียบได้ในแง่การบริการที่ใกล้เคียงกัน ได้แก่

1.  การให้บริการข้อมูลนิติบุคคลในประเทศไทย

คู่แข่งของบริษัทคือ บริษัท บรุ๊คเคอร์ กรุ๊ป จำกัด (มหาชน) และ ตลาดหลักทรัพย์แห่งประเทศไทย
ที่ให้บริการข้อมูลของบริษัทที่จดทะเบียนเป็นหลักทรัพย์จดทะเบียนในตลาดหลักทรัพย์แห่งประเทศไทยและตลาดหลักทรัพย์ใหม่

2.  การให้บริการข้อมูลนิติบุคคลต่างประเทศ

การให้บริการข้อมูลนิติบุคคลต่างประเทศนั้น ในปัจจุบันยังไม่มีคู่แข่งของบริษัทโดยตรง
แต่อย่างไรก็ตาม ผู้ส่งออกซึ่งเป็นกลุ่มลูกค้าหลักของบริการนี้ อาจใช้บริการการประกันการส่งออก
เพื่อเป็นการลดความเสี่ยงอีกทางหนึ่ง บริษัทหรือหน่วยงานที่ให้บริการการประกันการส่งออกนี้ ได้แก่
ธนาคารเพื่อการส่งออกและนำเข้าแห่งประเทศไทย
ซึ่งปัจจุบันเป็นลูกค้าบริการข้อมูลนิติบุคคลต่างประเทศรายใหญ่รายหนึ่งของบริษัท นอกจากนี้
ยังมีบริษัท Coface จำกัด
ที่มีบริษัทแม่อยู่ในประเทศฝรั่งเศสได้ให้บริการการประกันการส่งออกเช่นกัน

3.  การให้บริการข้อมูลธุรกิจ ข้อมูลข่าวสาร

สำหรับในด้านข้อมูลข่าวจากหนังสือพิมพ์จะมีหน่วยงานหลายๆ แห่งให้บริการ อาทิ
เว็บไซต์ของหนังสือพิมพ์ต่างๆ สถาบันการเงินต่างๆ ที่มีหน่วยงานบริการข่าวสาร บริษัท บรุ๊คเคอร์
กรุ๊ป จำกัด (มหาชน) เป็นต้น
แต่อย่างไรก็ตามข้อมูลข่าวสารที่บริษัทนำเสนอเป็นข้อมูลสรุปและครอบคลุมหนังสือพิมพ์ทั้งภาษาไทยและภาษาอังกฤษกว่า
20 ฉบับ พร้อมทั้งมีบริการในรูปแบบ News Alert ซึ่งแตกต่างจากผู้ให้บริการรายอื่น
โดยเป็นการบอกเตือนแบบ Proactive เพื่อมิให้ผู้รับพลาดข่าวสารที่สำคัญที่เกี่ยวข้องกับนิติบุคคล

ส่วนข้อมูลธุรกิจนั้น คู่แข่งได้แก่ หน่วยงานวิจัย บริษัทวิจัยการตลาด เป็นต้น

กลยุทธ์การตลาด

-   กลยุทธ์ด้านบริการ

บริษัทให้บริการข้อมูลธุรกิจในหลายรูปแบบ เพื่อให้ครอบคลุมมุมมองในการใช้ข้อมูลอย่างครบถ้วน
กล่าวคือ ให้บริการข้อมูลนิติบุคคลจดทะเบียนกับกระทรวงพาณิชย์ในประเทศไทย
ข้อมูลเกี่ยวกับบุคคลหรือนิติบุคคลล้มละลาย ข้อมูลข่าวสาร ผ่านระบบคอมพิวเตอร์ออนไลน์
บริการข้อมูลธุรกิจทางด้านการตลาด บริการระบบเพื่อสนับสนุนการตัดสินใจ (DSS)
บริการด้านข้อมูลสินเชื่อ และการติดตามหนี้สิน
ซึ่งบริษัทได้สร้างระบบการค้นหาข้อมูลที่อำนวยความสะดวกให้ผู้ใช้บริการ
โดยสามารถใช้บริการค้นหาตลอด 24 ชั่วโมงจากทุกมุมโลก
เพราะบริษัทให้บริการผ่านเครือข่ายอินเตอร์เน็ตซึ่งสะดวก รวดเร็ว และประหยัดเวลา อีกทั้ง
บริษัทจัดทำโปรแกรมค้นหาที่ใช้งานได้ง่าย

นอกจากนี้ บริษัทได้ใช้กลยุทธ์ที่จะนำเสนอบริการใหม่ๆ ให้แก่ลูกค้าของบริษัท
ประกอบกับให้ความสำคัญกับบริการหลังการขาย การฝึกอบรมการใช้งานให้ลูกค้า การให้คำแนะนำ
การตอบข้อซักถามและแก้ปัญหาที่อาจเกิดขึ้น
และติดตามผลการใช้งานของลูกค้าเพื่ออำนวยความสะดวกและสร้างความประทับใจให้ลูกค้า
อันนำมาซึ่งการต่ออายุสัญญา ใช้บริการกับบริษัทในปีต่อๆ ไป

-   กลยุทธ์ด้านการจำหน่ายและช่องทางการจัดจำหน่าย

เนื่องจากการใช้ข้อมูลเพื่อประกอบการตัดสินใจในธุรกิจนั้นเป็นสิ่งใหม่สำหรับนักธุรกิจไทยส่วนใหญ่
ดังนั้นกระบวนการขายจึงเป็นกระบวนการเรียนรู้
ซึ่งต้องให้กลุ่มลูกค้าเป้าหมายได้เห็นประโยชน์อย่างแท้จริงจึงสามารถเปลี่ยนความคิดและกระบวนการตัดสินใจได้
ซึ่งกระบวนการขายอาศัยหลายปัจจัยทำให้การขายอาจใช้ระยะเวลามาก
แต่เมื่อได้มีการตัดสินใจใช้ข้อมูลแล้ว ลูกค้าส่วนใหญ่จะต่อสัญญาการใช้บริการต่อไป
จะเห็นได้จากปัจจุบัน บริษัทได้มีอัตราในการรักษากลุ่มลูกค้าเดิมที่สูงมาก
ในแต่ละปีจำนวนลูกค้ากว่าร้อยละ 90 ได้ต่อสัญญาใช้บริการ
ซึ่งพิสูจน์ว่าข้อมูลเป็นสิ่งที่จำเป็นต่อการทำธุรกิจ

-   กลยุทธ์การส่งเสริมการขาย

บริษัทมีกลยุทธ์การส่งเสริมการขาย ดังนี้

1. การส่งเสริมการขายโดยตรงกับลูกค้า มีหลายรูปแบบได้แก่
การจัดรูปแบบการขายบริการของบริษัทเป็นแพ็คเก็จต่างๆ ตามความต้องการของลูกค้า
เสนอขายในราคาพิเศษเมื่อเทียบกับการซื้อบริการใดบริการหนึ่งเท่านั้น
การเสนอให้ลูกค้าใหม่ได้ทดลองใช้บริการฟรีในระยะเวลาจำกัด
การคิดอัตราค่าบริการที่ถูกลงในช่วงระยะเวลาที่ลูกค้าใช้งานน้อย เป็นต้น

2. การส่งเสริมการขายผ่านพนักงานขาย โดยการกำหนดค่า Commission ที่จูงใจ และมี
Incentive สำหรับพนักงานขายรายบุคคลและรายกลุ่ม
ซึ่งจะช่วยกระตุ้นการขายโดยการทำงานเป็นทีมอีกทางหนึ่งด้วย
รวมถึงการมีรางวัลมอบให้สำหรับพนักงานขายที่มียอดขายสูงสุดในกลุ่ม อีกด้วย

-   กลยุทธ์ด้านราคา

บริษัทจะกำหนดราคาขายโดยพิจารณาต้นทุน ผลตอบแทนและคุณค่าของข้อมูลที่ลูกค้าจะได้รับ
โดยอัตราค่าบริการจะแตกต่างกันขึ้นกับประเภทการให้บริการ เช่น บริการ Bingo
จะคิดค่าบริการตามชั่วโมงการใช้งานโดยบริษัทมีการกำหนดจำนวนชั่วโมงขั้นต่ำในการให้บริการ
และอาจเปลี่ยนแปลงราคาได้ตามกลยุทธ์ด้านการตลาด ในขณะที่บริการ DBThai
จะคิดค่าบริการตามจำนวนรายงานข้อมูลที่ใช้ หรือรายงาน BIR หรือบริการออฟไลน์อื่นๆ
คิดค่าบริการตามลักษณะข้อมูล ปริมาณข้อมูลความยากง่ายของการหาข้อมูล
และความซับซ้อนของการวิเคราะห์ข้อมูล ซึ่งมีผลต่อต้นทุนทั้งสิ้น อย่างไรก็ตาม
บริษัทจะให้ส่วนลดในกรณีลูกค้าใช้บริการเป็นจำนวนมาก หรือทำสัญญากับบริษัทในระยะยาว

ลักษณะลูกค้า

ลูกค้าส่วนใหญ่ของบริษัทจะอยู่ในกลุ่มบริษัทเอกชนและบริษัทที่ทำการค้าระหว่างประเทศ
สถาบันการเงิน และหน่วยงานราชการ เป็นต้น ทั้งนี้
บริษัทมีเป้าหมายที่จะขยายฐานลูกค้าให้ครอบคลุมทั้งในประเทศและต่างประเทศ

(3) การจัดหาผลิตภัณฑ์หรือบริการ

การจัดหาและพัฒนาข้อมูลของบริษัท

ตามที่บริษัทประกอบธุรกิจให้บริการและพัฒนาข้อมูลนิติบุคคลที่จดทะเบียนในประเทศไทยผ่านระบบออนไลน์
ดังนั้น ฐานข้อมูลของบริษัทจะต้องมีความทันสมัยและมีความน่าเชื่อถือ ด้วยเหตุนี้
ฐานข้อมูลเป็นองค์ประกอบที่สำคัญของบริษัท ในปัจจุบัน บริษัทมีแหล่งข้อมูล ดังต่อไปนี้

1)  กรมพัฒนาธุรกิจการค้า กระทรวงพาณิชย์ : ข้อมูลนิติบุคคลที่จดทะเบียนในประเทศไทย
    และงบการเงิน โดยมีลักษณะการจัดเก็บข้อมูลทั้งในรูปแบบ อิเล็กทรอนิกส์ และเอกสาร

2)  กรมบังคับคดี กระทรวงยุติธรรม : ข้อมูลนิติบุคคลและบุคคลล้มละลายและขายทอดตลาด
    โดยมีลักษณะการจัดเก็บข้อมูลทั้งในรูปแบบ อิเล็กทรอนิกส์ และเอกสาร

3)  หนังสือพิมพ์ : ข้อมูลข่าวสารจากหนังสือพิมพ์ทั้งภาษาไทยและภาษาอังกฤษกว่า 20 ฉบับ
    โดยการจัดเก็บข้อมูลตาม ชื่อบุคคลในข่าว ชื่อบริษัท และอุตสาหกรรม

4)  โครงการ Payment Info :
    เป็นโครงการแลกเปลี่ยนข้อมูลลูกหนี้การค้าของกลุ่มผู้เข้าร่วมโครงการ
    โดยจะมีการปรับปรุงข้อมูลทุกเดือน

5)  D&B : ข้อมูลนิติบุคคลต่างประเทศ

6)  ข้อมูลจากการสัมภาษณ์กับแหล่งข้อมูลโดยตรง เพื่อให้ได้ข้อมูลที่ถูกต้องและข้อมูลอื่นๆ
    นอกเหนือจากข้อมูลที่ได้รับจากหน่วยงานราชการ

ทั้งนี้ บริษัทได้ให้ความสำคัญต่อการรักษาความปลอดภัยของฐานข้อมูล โดยบริษัทจะมีระบบการ
Backup ข้อมูลอย่างเป็นระเบียบและมีระบบการรักษาความปลอดภัยที่เข้มงวดรัดกุม อาทิ Access
Card ที่ใช้ได้เฉพาะในแต่ละชั้น โทรทัศน์วงจรปิด การพิมพ์รหัสผ่าน Finger Scan
การเขียนบันทึกการเข้า-ออก นอกจากนี้ บริษัทจะมีการ Backup ข้อมูลทุกวัน
โดยบริษัทเช่าพื้นที่อาคารที่ถนนเจริญนครเป็นสถานที่จัดเก็บข้อมูล
ซึ่งมีระบบรักษาความปลอดภัยที่เข้มงวดเช่นเดียวกับที่บริษัท

การจัดหาคอมพิวเตอร์ และอุปกรณ์ทางไอที

บริษัทจัดให้มีอุปกรณ์คอมพิวเตอร์และระบบ Software และ Server
ที่มีความทันสมัยและมีจำนวนที่พอเพียงต่อการดำเนินงานของบริษัท ที่ผ่านมา
บริษัทจัดให้มีการเปรียบเทียบข้อเสนอและราคาของผู้จัดจำหน่ายแต่ละราย
เพื่อพิจารณาคัดเลือกข้อเสนอที่ดีที่สุด

(4) งานที่ยังไม่ได้ส่งมอบ (ถ้ามี)

- ไม่มี -